b'\n_START_ARTICLE_\nPuritanci (opera)\n_START_PARAGRAPH_\nPuritanci (ital. I puritani) so opera v treh dejanjih Vincenza Bellinija; v skladateljevem opusu so njegovo zadnje odrsko-glasbeno delo. Libreto je po sporu in prekinitvi prijateljstva z Romanijem napisal grof Carlo Pepoli. Za osnovo besedila je vzel literarno predlogo T\xc3\xaates Rondes et Cavalieres avtorjev Jacquesa-Fran\xc3\xa7oisa Ancelota in Josepha Xaviera Saintinea, katerih delo pa povzema roman Old Mortality Walterja Scotta._NEWLINE_Bellini, ki ga je zgodovinska tema privla\xc4\x8dila, je opero pisal v Franciji, potem ko se je leta 1833 tja preselil. Krstna predstava je bila v Italijanskem gledali\xc5\xa1\xc4\x8du v Parizu 25. januarja 1835. Uspeh je bil ogromen, poslu\xc5\xa1alstvo je z aplavzi vabilo skladatelja in pevce na oder, zahtevali so ponovitve odlomkov. V glavnih vlogah so nastopili skladateljevi prijatelji pevci, ki so \xc5\xbee pred tem nastopili v nekaterih njegovih operah - tenorist Giovanni Battista Rubini, sopranistka Giulia Grisi, baritonist Antonio Tamburini in basist Luigi Lablache. Opera velja zaradi posameznih visoko napisanih mest za pevsko izredno zahtevno._NEWLINE_V ljubljanski Operi so opero pod taktirko Milivoja \xc5\xa0urbka uprizorili v sezoni 1981/1982 in so jo izvajali z gostom, srbskim tenoristom Predragom Proti\xc4\x87em v vlogi Artura, Vlatka Or\xc5\xa1ani\xc4\x8d je nastopila v vlogi Elvire. Operni ansambel je s predstavo gostoval tudi na \xc4\x8ce\xc5\xa1koslova\xc5\xa1kem.\n_START_SECTION_\nVsebina\n_START_PARAGRAPH_\nZgodba se dogaja leta v 17. stoletju v bli\xc5\xbeini Plymoutha v \xc4\x8dasu angle\xc5\xa1ke dr\xc5\xbeavljanske vojne._NEWLINE_Opera govori o strasti in ljubezni, v katero se povezujejo politi\xc4\x8dne in voja\xc5\xa1ke intrige. Elvira je zaro\xc4\x8dena z Arturom, zaradi \xc4\x8desar je njen o\xc4\x8de kot puritanec prizadet. Angle\xc5\xa1ki parlament medtem obsodi nekdanjo angle\xc5\xa1ko kraljico na smrt. Zaradi tega Artur izpelje na\xc4\x8drt za re\xc5\xa1itev kraljice Enrichette. Elviri na uho pridejo govorice o nezvestobi zaro\xc4\x8denca in je prepri\xc4\x8dana, da jo je zapustil, potem ko so opazili Artura z Enrichetto zbe\xc5\xbeati iz Plymoutha. V vsej nesre\xc4\x8di Elvira zblazni. V odsotnosti zaradi tega dejanja na smrt obsodijo \xc5\xa1e Artura. Riccardo je zadovoljen, saj bi se tako na lahek na\xc4\x8din znebil tekmeca, vendar se ga odlo\xc4\x8di re\xc5\xa1iti, saj bi le tako Elviri pregnal nepri\xc5\xa1tevnost. Arturo se vrne in pride pred Elviro. Slednja ga spozna in \xc5\xbeeli z njim v smrt. Pogubljenje obeh pa re\xc5\xa1i Oliver Cromwell, ki razglasi pomilostitev vseh politi\xc4\x8dnih obsojencev. Mladi par ostane skupaj, dejanje se sre\xc4\x8dno izte\xc4\x8de.'